ХьэщIэщ яухуэ
Мы махуэхэм Италием щыщ IэщIагъэлI 15 щолажьэ Iуащхьэмахуэ и ипщэ лъэныкъуэм метр мини 4000 зи лъагагъ и щIыпIэм. Абдеж щаухуэ хьэщIэщ. Ар 2013 гъэм и фокIадэм къызэIуахыну я мурадщ.
«Кавказ Ищхъэрэм зегъэужьынымкIэ корпорацэ» ОАО-м и лэжьакIуэ Чистяковэ Ольгэ и псалъэхэм ятепщIыхьмэ, хьэщIэщыр зэраухуэр Италием щащIа псэуалъапхъэщ.
ШыщхьэIум и кIэухым хьэщIэщым и лэжьыгъэр ягъэунэхунущ. ИужькIэщ ар къыщызэIуахынур.
ХьэщIэщыр цIыху 48-м хуэщIащ. Зы жэщ-махуэ щыпсэун папщIэ дэтхэнэми сом 2500-рэ хуэдиз итын хуейщ. Япэ илъэсым хьэщIэхэм къыIахынур процент 30-кIэ нэхъ мащIэщ.
Iуащхьэмахуэ щыIэну япэ бгы лъагэ хьэщIэщыр еухуэ «Кавказ Ищхъэрэм зегъэужьынымкIэ корпорацэ» ОАО-м.
ТАРИМ Алисэ.
